Forslag til Rådets beslutning om mål og detaljerede regler for en omstrukturering af Sveriges og Finlands fiskerisektor i perioden fra 1. januar 1995 til 31. december 1996 med henblik på at opnå en bæredygtig ligevægt mellem ressourcerne og udnyttelsen heraf (95/C 171/04) KOM(95) 198 endelig udg. - 95/0102(CNS)

(Forelagt af Kommissionen den 24. maj 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), og specielt forordningens artikel 11, tager sigte på at sikre, at Fællesskabets fiskerisektor omstruktureres under hensyn til de disponible og tilgængelige ressourcer, de særlige forhold inden for de enkelte fiskerier og eventuelle økonomiske og sociale følger; der bør derfor fastlægges mål og detaljerede regler for omstrukturering af EF-fiskerflåden for hvert fiskeri eller hver gruppe af fiskerier;

i betragtning af den foruroligende situation for de bestande, som EF-fartøjer har adgang til, er der i Rådet enighed om, at det er nødvendigt at begrænse fiskeriindsatsen inden for Fællesskabets forskellige flådekategorier efter en samordnet og afbalanceret planlægning mellem de forskellige medlemsstater med en differentiering mellem de enkelte fiskerier;

på baggrund heraf vedtog Rådet beslutning 94/15/EF af 20. december 1993 om mål og detaljerede regler for en omstrukturering af Fællesskabets fiskerisektor i perioden 1. januar 1994 til 31. december 1996 med henblik på at opnå en bæredygtig ligevægt mellem ressourcerne og udnyttelsen heraf (2); denne beslutning fastlægger for de enkelte fiskerityper femårige mål for reduktion af fiskeriindsatsen i perioden 1992/96 på henholdsvis 20 %, 15 % og 0 % for de demersale, bentiske og pelagiske fiskerier og fastsætter de nærmere bestemmelser for at nå disse mål inden for rammerne af de flerårige udviklingsprogrammer 1993/96;

biologiske analyser på mellemlang og lang sigt vedrørende ressourcesituationen i Østersøen viser, at der ikke er grund til at anvende andre retningslinjer for dette farvandsområde end dem, som Rådet har fastlagt for de vigtigste fiskerityper, og at de derfor bør anvendes på Sveriges og Finlands fiskerflåder fra datoen for disse landes tiltrædelse af EU;

i den forbindelse bør der dog tages hensyn til, at den resterende periode mellem denne dato og programmernes afslutning er på to år;

de mål, der er fastlagt i denne beslutning, er ikke til hinder for, at der som led i tekniske foranstaltninger kan træffes bestemmelser med henblik på reduktion af den fiskeridødelighed, som kan tilskrives de fiskerflåder, som anvender faststående redskaber -

UDSTEDT FØLGENDE FORORDNING:

Artikel 1

1. Fiskeriindsatsen for fiskerflåderne fra Sverige og Finland, skal i forhold til skønnet over flådesituationen pr. 1. januar 1995 senest pr. 31. december 1996 være reduceret med:

- 8 % for trawlere, der udøver fiskeri med bundtrawl efter demersale bestande

- 6 % for fartøjer, der udøver fiskeri med skrabere eller bomtrawl efter bentiske bestande

- 0 %, dvs. ingen forøgelse, for andre flådekategorier.

2. Mindst 55 % af den i stk. 1 nævnte reduktion af fiskeriindsatsen skal udelukkende bestå i egentlige kapacitetsnedskæringer.

Artikel 2

Kommissionen sikrer, at de i artikel 1 omhandlede mål og detaljerede regler gennemføres, og vedtager for Sverige og Finland inden for rammerne af de procedurer, der er fastsat i artikel 5, stk. 2, i Rådets forordning (EF) nr. 3699/93 (3), senest tre måneder efter vedtagelsen af denne beslutning et flerårigt udviklingsprogram for perioden fra 1. januar 1995 til 31. december 1996.

Kommissionen drager omsorg for, at der for Sveriges og Finlands flåder så vidt muligt anvendes de generelle bestemmelser for de flerårige udviklingsprogrammer, specielt principperne om opdeling på kategorier og metoderne til beregning af målsætningerne.

Artikel 3

Bestemmelserne i artikel 3 og 4 i Rådets beslutning 94/15/EF finder anvendelse for Sverige og Finland.

Artikel 4

Denne beslutning er rettet til Kongeriget Sverige og Republikken Finland.

(1) EFT nr. L 389 af 31. 12. 1992, s. 1.

(2) EFT nr. L 10 af 14. 1. 1994, s. 20.

(3) EFT nr. L 346 af 31. 12. 1993, s. 1.